OpenLLM-France/wikimedia huggingface dataset:
# Hipòmenes

Hipòmenes, (en grec antic Ἰππομένης) segons la mitologia grega, fou un heroi grec, fill de Megareu, cabdill d'Onquest, i de Mèrope.
Es volia casar amb Atalanta, però ella no desitjava el matrimoni, ja que s'havia de mantenir verge per estar dedicada a Àrtemis. Forçava els pretendents a disputar una cursa contra ella i matava qualsevol que l'avancés. Hipòmenes va competir amb Atalanta, però com que no era prou ràpid, sol·licità l'ajut d'Afrodita. La deessa li donà tres pomes d'or del jardí de les Hespèrides, segons algunes versions, perquè les llancés fora de pista al davant de la seua competidora, i, mentre aquesta s'entretenia collint-les, ell la pogués avançar. Així va guanyar la cursa i varen casar-se. Però Hipòmenes no es recordà de fer el sacrifici d'agraïment a Afrodita, i per això la deessa l'instigà a profanar amb la seua muller el santuari de Cíbele, i aquesta, indignada, els transformà en lleons. Aquests lleons els va uncir al seu carro i així Cíbele va en un carro estirat per Hipòmenes i Atalanta en forma de lleons.

## Referències

* ↑ Grimal, Pierre. Diccionari de mitologia grega i romana. Barcelona: Edicions de 1984, 2008, p. 274. ISBN 9788496061972.

## Bibliografia

* Parramon i Blasco, Jordi. Diccionari de la mitologia grega i romana. Barcelona: Edicions 62, 1996, p. 118 (El Cangur / Diccionaris núm. 209). ISBN 84-297-4146-1.
# Nyam

El nyam és un grup d'espècies, les que són comestibles, del gènere Dioscorea dins la família Dioscoreaceae.
També es coneix com a "nyam" una planta conreada del gènere Oxalis
Hi ha més de 150 varietats de Nyam que són conreades pel seu midó principalment a l'Àfrica, l'Àsia, Sud-amèrica i l'Oceania, essent un dels conreus principal a l'oest d'Àfrica i Nova Guinea.
Hi ha molta diversitat morfològica entre les diverses varietats o espècies de nyam. Els tubercles poden arribar a fer 2 metres de llargària i pesar 70 quilos. Poden ser un poc difícils de pelar però es conserven diversos mesos sense necessitat de refrigeració per la qual cosa és un recurs alimentari de gran importància estratègica per a les poblacions que en conreen.
* El gran nyam, Dioscorea alata L.
* El nyam de la Xina, Dioscorea polystachya Turcz.
* El nyam bulbifera, Dioscorea bulbifera
* El nyam groc de Guinea, Dioscorea cayenensis Lam.
* El nyam arrossegant, Dioscorea convolvulacea Schltdl. & Cham.
* El nyam del bosc, Dioscorea dumetorum (Kunth) Pax
* El nyam petit, Dioscorea esculenta (Lour.) Burkill
* El nyam espinós, Dioscorea hispida Dennst.
* El nyam del Japó, Dioscorea japonica Thunb.
* El nyam aplanat, Dioscorea nummularia Lam.
* El nyam khmer, Dioscorea oppositifolia L.
* El nyam roig, Dioscorea pentaphylla L.
* El nyam blanc de Guinea, Dioscorea rotundata Poir., és el més cultivat.
* El nyam terrenyal, Dioscorea trifida L.f.
# Charles Moss

Charles Moss (Ascot, Berkshire, 6 de març de 1882 – Solihull, West Midlands, 25 de juliol de 1963) va ser un ciclista anglès que va competir durant la dècada de 1910.
El 1912 prendre part en els Jocs Olímpics d'Estiu d'Estocolm, on va disputar dues proves del programa de ciclisme. Va guanyar la medalla de plata en la contrarellotge per equips, formant equip amb Frederick Grubb, Leonard Meredith i William Hammond, mentre en la contrarellotge individual acabà divuitè.

## Referències

* ↑ «Olympedia – Charlie Moss». [Consulta: 6 agost 2024].
# Ammodytes marinus

Ammodytes marinus és una espècie de peix de la família dels ammodítids i de l'ordre dels perciformes.

## Morfologia

Els mascles poden assolir els 25 cm de longitud total.

## Distribució geogràfica

Es troba a l'Atlàntic nord-oriental: des de Nova Terra fins a les Illes Anglonormandes, incloent-hi l'est de Groenlàndia, Islàndia, el Mar de Barentsz (llevat de la Mar Blanca) i la mar Bàltica (tret de Finlàndia i del Golf de Bòtnia).

## Referències

* ↑ Linnaeus, C. 1758. Systema Naturae, Ed. X. (Systema naturae per regna tria naturae, secundum classes, ordines, genera, species, cum characteribus, differentiis, synonymis, locis. Tomus I. Editio decima, reformata.) Holmiae. Systema Nat. ed. 10 i-ii + 1-824.
* ↑ BioLib
* 1 2 FishBase (anglès)

## Bibliografia

* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Muus, B.J. i J.G. Nielsen, 1999. Sea fish. Scandinavian Fishing Year Book, Hedehusene, Dinamarca. 340 p.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Raitt, D. S. 1934. A preliminary account of the sandeels of Scottish waters. J. Conseil v. 9: 365-372.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Dimos

Segons la mitologia grega, Dimos o Deimos (en grec antic Δειμος, 'terror') fou una divinitat que personificava del terror. Fill d'Ares i d'Afrodita.
Acompanyava el seu pare Ares, déu de la guerra, a la batalla juntament amb el seu germà bessó Fobos i la deessa Enió. Incitava els combatents a fugir. Els dos germans eren les aurigues del déu de la guerra.
Deimos i altres terribles daimons van acompanyar l'eumènida Tisífone, en el seu afany de tornar boig a Atamant, el marit d'Ino.

## Astronomia

Asaph Hall, descobridor de les llunes de Mart, Fobos i Deimos, el setèl·lit menor el va anomenar Deimos, ja que el nom romà d'Ares és Mart, és adequat que els seus dos satèl·lits portin el nom dels seus dos fills.

## Referències

* ↑ Hall, A «Names of the Satellites of Mars». Astronomische Nachrichten, vol. 92, 1878, pàg. 47-48.

## Bibliografia

* Parramon i Blasco, Jordi: Diccionari de la mitologia grega i romana. Edicions 62, Col·lecció El Cangur / Diccionaris, núm. 209. Barcelona, octubre del 1997. ISBN 84-297-4146-1, plana 66.
# Charles Winslow

Charles Lyndhurst Winslow (Queenstown, Colònia del Cap, 1 d'agost de 1888 − Johannesburg, Sud-àfrica, 15 de setembre de 1963) fou un tennista sud-africà, guanyador de tres medalles olímpiques.

## Biografia

Va néixer l'1 d'agost de 1888 a la ciutat de Queenstown, que en aquells moments formava part de la Colònia del Cap (al seu torn, part de l'Imperi Britànic) i que avui dia forma part de Sud-àfrica, fill del jugador de criquet Lyndhurst Winslow.
Va morir el 15 de setembre de 1963 a la ciutat de Johannesburg, capital econòmica de Sud-àfrica.

## Carrera esportiva

Als 23 anys, va participar en els Jocs Olímpics d'Estiu de 1912 celebrats a Estocolm (Suècia), on va aconseguir guanyar la medalla d'or en la prova individual masculina al derrotar a la final el seu compatriota Harold Kitson, amb el qual aconseguí guanyar la medalla d'or en la competició de dobles masculins en vèncer els austríacs Felix Pipes i Arthur Zborzil.
En els Jocs Olímpics d'Estiu de 1920 realitzats a Anvers (Bèlgica) va aconseguir guanyar la medalla de bronze en la competició individual masculina, en perdre en semifinals contra el japonès Ichiya Kumagai.

## Jocs Olímpics
### Individual

| Any | Campionat | Oponent | Resultat |
| 1912 | Jocs Olímpics, Estocolm, Suècia | Harold Kitson | 7−5, 4−6, 10−8, 8−6 |
| 1920 | Jocs Olímpics, Anvers, Bèlgica | Oswald Turnbull | Renúncia |

### Dobles

| Any | Campionat | Parella | Oponents | Resultat |
| 1912 | Jocs Olímpics, Estocolm, Suècia | Harold Kitson | Felix Pipes Arthur Zborzil | 4−6, 6−1, 6−2, 6−2 |

## Referències

* 1 2 3 «Charles Winslow». Olympedia. [Consulta: 8 juny 2021].
* ↑ Overson, C. "... and never got another one", The Cricket Statistician, No. 144, Association of Cricket Statisticians and Historians, Nottingham, UK, p. 9.
# Wallsbüll

Wallsbüll (danès Valsbøl) és un municipi de l'estat alemany de Slesvig-Holstein, a l'amt Schafflund en el districte de Slesvig-Flensburg. És a 16 kilòmetres de Flensburg. El 2023 tenia 986 habitants.
És un de mants municipis amb el sufix -büll en el nom, que és d'origen danès -bøl i que significa ‘casa, habitatge’, la primera part sol ser un nom de persona. Sovint són assentaments nous que al segle x és van crear a partir d'un poble veí més antic.

## Referències

* ↑ «Schleswig-Holstein (Germany): Cities and Communes in Counties» (en anglès), 13 juliol 2024. [Consulta: 15 març 2025].
* ↑ Timmermann, Ulf. «Nordfriesische Ortsnamen [Topònims en frisó septentrional]». A: Munske, Horst Haider. Handbuch des Friesischen (en alemany). Tübingen: M. Niemeyer, 2001, p. 144. ISBN 978-3-484-73048-9.
* ↑ Hamer, Berthold. Topographie der Landschaft Angeln. Husum: Husum Druck- und Verlagsgesellschaft, 1994, p. 25. ISBN 978-3-88042-705-1.
# Centre de l'Harmonia

El Centre de l'Harmonia (letó Saskaņas Centrs, SC, rus Центр согласия) fou una coalició política socialdemòcrata de Letònia.
Es va formar el 2005 pel Partit de l'Harmonia Nacional, el Partit Socialista Letó i el Nou Centre. El seu cap era el periodista Nils Ušakovs (el primer president fou Sergejs Dolgopolovs, regidor de Riga i cap de Nou Centre).
A les eleccions legislatives letones de 2006 va obtenir 17 escons, la quarta força del parlament i el segon partit de l'oposició. Pel gener de 2009 se'ls va unir la Unió Socialdemòcrata (Sociāldemokrātu savienība, SDS).
A les eleccions europees de 2009 fou la segona força més votada, amb gairebé el 20% dels vots i dos eurodiputats. A les eleccions de 2010 va ser la segona força més votada, obtenint 29 escons al Saeima, amb un 26,04% dels sufragis. La coalició va participar en les eleccions de 2010 integrada pel Partit Socialdemòcrata "Harmonia" (SDPS), el Partit Socialista Letó (LSP) i el Partit de Daugavpils (DPP). Aquest últim va integrar-se al SDPS el 2011.
Al 2014 la coalició finalment es va dissoldre, separant-se els integrants que quedaven.

## Resultats electorals
### Eleccions legislatives

| Any | Líder | Resultats | Resultats | Resultats | Resultats | Pos. | Govern |
| Any | Líder | Vots | % | Escons | +/– | Pos. | Govern |
| 2006 | Jānis Urbanovičs | 130,887 | 14.52 | 17 / 100 | Nou | 4t | Oposició |
| 2010 | Jānis Urbanovičs | 251,400 | 26.61 | 29 / 100 | 12 | 2n | Oposició |
| 2011 | Nils Ušakovs | 259,930 | 28.62 | 31 / 100 | 4 | 1r | Oposició |
| 2014 | Nils Ušakovs | 209,887 | 23.15 | 24 / 100 | 4 | = | Oposició |

### Eleccions europees

| Any | Líder | Resultats | Resultats | Resultats | Resultats | Pos. |
| Any | Líder | Vots | % | Escons | +/– | Pos. |
| 2009 | Alfrēds Rubiks | 154,894 | 19.93 | 2 / 8 | Nou | 2n |

## Referències

* ↑ «Parties and Elections in Europe», 02-12-2013. Arxivat de l'original el 2013-12-02. [Consulta: 7 març 2024].
* ↑ «Left-wing Russian parties form alliance in Latvia». [Consulta: 7 març 2024].

## Enllaços externs

* (letó), (rus) www.saskanascentrs.lv
# Hyperoplus immaculatus

Hyperoplus immaculatus és una espècie de peix de la família dels ammodítids i de l'ordre dels perciformes.

## Morfologia

Els mascles poden assolir els 35 cm de longitud total.

## Distribució geogràfica

Es troba des de totes les costes de les Illes Britàniques i del Canal de la Mànega fins a la Mar Cantàbrica.

## Referències

* ↑ Günther, A., 1862. Catalogue of the fishes in the British Museum. Catalogue of the Acanthopterygii, Pharyngognathi and Anacanthini in the collection of the British Museum. Cat. Fishes i-xxi + 1-534.
* ↑ BioLib
* 1 2 FishBase (anglès)

## Bibliografia

* Corbin, P. G. 1950. Ammodytes immaculatus, a new species of sand-eel found in European seas. Nature (Londres) v. 166 (núm. 4221): 525-526.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Reay, P.J., 1986. Ammodytidae. p. 945-950. A P.J.P. Whitehead, M.-L. Bauchot, J.-C. Hureau, J. Nielsen i E. Tortonese (editors) Fishes of the north-eastern Atlantic and the Mediterranean. UNESCO, París, França. Vol. 2.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.

## Enllaços externs

* AQUATAB
# Marmota alpina

La marmota alpina (Marmota marmota) és un mamífer de la família dels esciúrids.

## Descripció

Rosegador d'aspecte rabassut, cap arrodonit amb unes orelles petites i potes curtes i fortes, proveïdes d'ungles adaptades a l'excavació.
La cua és molt peluda i equival a 1/3 de la longitud del cap més el cos.
La coloració general del pelatge és grisa, barrejada amb groc i negre, més fosca pel dors que pel ventre. La part superior del cap és més fosca, de vegades negra i la punta de la cua també és negra.
Dimensions corporals: cap + cos (49 - 58 cm) i cua (15 - 19 cm).
Pes: les femelles fan entre 2,8 i 4,5 kg, mentre que els mascles acostumen a fer entre 3 i 8 kg.

## Hàbitat

És un mamífer típic dels prats d'alta muntanya, que habita per sobre dels 1.000 m d'altitud. No penetra mai a l'interior del bosc.
Els seus amagatalls preferits són les tarteres de blocs i altres grans acumulacions de pedra.

## Distribució

Aquesta marmota no és autòctona dels Països Catalans, ja que s'havien extingit al Pirineu fa uns 15.000 anys. El 1948 es realitzaren al vessant septentrional dels Pirineus les primeres introduccions de marmotes procedents dels Alps amb l'objectiu de reduir la depredació de l'àliga daurada (Aquila chrysaetos) sobre les cries d'isard. Al cap d'un temps, alguns exemplars van passar al vessant meridional de la serralada pirinenca. Al Principat de Catalunya arribaren cap als anys setanta: s'hi van establir i aviat van començar a reproduir-se. Cap a l'est, el límit de la seva àrea és la zona del Puigmal.

## Costums

Animals colonials de costums diürnes i amants del sol, les marmotes alpines són fàcils d'observar a ple dia, sobretot quan el temps és càlid i assolellat. Aleshores se les pot veure parar el sol a prop de les seves galeries, excavades en un prat o entre unes roques. Rares vegades s'allunyen més d'un metre de l'entrada, de manera que al més petit senyal de perill es poden posar ràpidament a recer. Si bé els espanta la presència humana, s'acostumen fàcilment als actes rutinaris que es realitzen a prop seu.
En cas de perill emeten una mena de xiulet estrident per avisar les seves companyes.
Hivernen durant uns sis o set mesos l'any, des de mitjans d'octubre fins al maig.

## Espècies semblants

No es pot confondre amb cap mamífer terrestre que ocupi el mateix hàbitat.

## Bibliografia

* Vigo, Marta: Guia dels mamífers terrestres de Catalunya. Enciclopèdia Catalana, col·lecció Pòrtic Natura, núm. 18. Barcelona, maig del 2002. ISBN 84-7306-680-4, planes 128-129.

## Referències

* 1 2 «Les marmotes s'assenten al Pirineu tot i la trava genètica».

## Enllaços externs

* Videoclip sobre marmotes alpines (alemany)
Espècies vivents d'esciúrids :
Regne: Animalia · Embrancament: Chordata · Classe: Mammalia · Ordre: Rodentia · Subordre: Sciuromorpha :
Callosciurinae :
Ratufinae :
Sciurillinae :
Sciurinae :
Xerinae :
Categoria :
# Edgars Krūmiņš

Edgars Krūmiņš (Jelgava, URSS, 16 d'octubre de 1985) és un esportista letó que competeix en bàsquet en la modalitat de 3×3. Va participar en els Jocs Olímpics de Tòquio 2020, obtenint una medalla d'or al torneig masculí, conjuntament amb Agnis Čavars, Kārlis Lasmanis, i Nauris Miezis.

## Palmarès internacional

Bàsquet 3×3 :
| Jocs Olímpics ||||
| Any | Lloc | Medalla | Competició |
| 2020 | Tòquio ( Japó) | 1 | Torneig masculí |

## Referències

* ↑ «Edgars Krūmiņš». Pàg. de la FIBA (anglès).
# Dòrida

La Dòrida (grec antic: Δωρίς, llatí: Doris) era un petit districte muntanyenc de la Grècia central, envoltat per Etòlia (a l'oest), Tessàlia (al nord), la Lòcrida Ozòlia (al sud) i la Fòcida (a l'est), entre les muntanyes de l'Eta i el Parnàs. Estava format per la vall del riu Pindos (Πίνδος), tributari del Cefís, prop del seu naixement.
Segons Heròdot, la Dòrida separava el districte de Mèlida de la Fòcida, i contenia l'anomenada tetràpolis dòrica, quatre ciutats de població dòria: Eríneos, Bòion, Citínion i Pindos. La primera era la més important, i va portar, també, el nom de Dòrion. Citínion era al pas de muntanya entre Amfissa (a la Lòcrida Ozòlia) i la Dòrida.
Els doris es van estendre a altres llocs i Estrabó diu que hi havia sis ciutats dòries a la Grècia Central: Erineos, Citínion, Bòion, Lilea, Carfea i Dríope. De Lilea se sap que ja era una ciutat dòria durant la invasió de Xerxes II de Pèrsia. De Carfea se suposa que és la mateixa ciutat que Escarfea, prop de les Termòpiles; Dríope no és probablement una ciutat sinó el districte dels dríops. Escílax esmenta la ciutat de Limodòries, entre el mont Eta i la mar; Hecateu esmenta Amfanes o Amfanea; i Titus Livi esmenta Tritònon i Drimea.
Els doris van ocupar el territori de Dòrida del qual van expulsar els dríops. Els doris del Peloponnès, com els lacedemonis, consideraven la regió com la seva pàtria d'origen o metròpolis, i de vegades li van enviar ajut quan lluitaren contra els focis i altres veïns.
El nom de Dòrida derivaria de Doros, el fill d'Hel·len. Heròdot diu que els doris abans vivien al districte de la Ftiòtida, a Tessàlia, i es van traslladar al districte de l'Hestieòtide, al peu de l'Olimp, d'on van ser expulsats pels cadmis; i, aleshores, van anar a la regió del Pindos. I d'allí a la Driòpida, des d'on la major part van passar al Peloponnès.
El districte de la Dòrida a la Grècia central es va sotmetre a Xerxes quan van passar les Termòpiles, que no va destruir les ciutats. Més tard, van ser aliats d'Esparta en la lluita contra els veïns focis. Va ser ocupada al segle iii aC per la Lliga Etòlia, i després per Macedònia i les ciutats, o es van destruir o es van despoblar, i eren insignificants en temps d'Estrabó. Plini el Vell encara parla de les ciutats de Dòrida.

## Referències

* ↑ Smith, William (ed.). «Doris». Dictionary of Greek and Roman Geography (1854). [Consulta: 17 desembre 2020].
# Feng Yuan

Feng Yuan (???) és una advocada xinesa que ha destacat pel seu activisme i per la defensa dels drets de les dones xineses des dels anys vuitanta, i ha treballat contra la violència de gènere i la discriminació.

## Biografia

Des de mitjans dels anys 90, Feng va ocupar diferents càrrecs en entitats xineses relacionades amb la defensa dels drets de les dones. Així, va fundar, coordinar, presidir o formar part de la junta directiva d’institucions com Media Monitor Network for Women (Monitor de Mitjans per a la Xarxa de Dones, 1996-), Gender and Development Network in China (Xarxa de Gènere i Desenvolupament de la Xina, 2000-), el Centre for Women's Studies at Shantou University (Centre d'Estudis de la Dona a la Universitat de Shantou) o Women Network for Combating HIV/ SIDA (Xarxa contra la violència domèstica, Xarxa de dones contra la sida/Xina, 2009-) També va ser membre fundadora i presidenta de la Xarxa Anti-Violència Domèstica (2000-2014).
Igualment, va ser una de les fundadores de la ONG Equality, que té com a objectiu salvaguardar els drets de les dones i la igualtat de gènere. L'entitat treballa per acabar amb la violència domèstica i ajuda les supervivents de la violència i està subvencionada pel Fons de Desenvolupament de les Nacions Unides per a la Dona per acabar amb la violència contra les dones.
El desembre de 2024, Feng Yuan va ser inclosa a la llista de les 100 dones de la BBC.

## Referències

* 1 2 «In the words of Yuan Feng: "Different sectors need to work together to fight domestic violence"» (en anglès), 22-05-2018. [Consulta: 11 gener 2025].
* ↑ «Women’s Rights in China – an Interview with Feng Yuan – China Development Brief» (en anglès americà). [Consulta: 11 gener 2025].
* ↑ «BBC 100 Women 2024: Who is on the list this year?» (en anglès britànic). BBC News, 03-12-2024. [Consulta: 9 gener 2025].
# Qt Development Frameworks

The Qt Company (antigament coneguda com a Digia, Qt, Qt Development Frameworks, Qt Software, Trolltech i Quasar Technologies) és una companyia de programari d'Espoo, Finlàndia, coneguda pel seu joc d'eines i entorn de treball. La seu central de R&D es troba a Oslo, i també té grans grups d'enginyers a Berlín i Oulu. The Qt Company opera a la Xina, Finlàndia, Alemanya, Noruega, Rússia, Corea i els Estats Units.
Trolltech va ser fundada per Eirik Chambe-Eng i Haavard Nord el 4 de març de 1994. Van començar a escriure Qt el 1991, i des de llavors, Qt ha anat expandint-se i millorant. Trolltech va completar una oferta pública inicial a la borsa d'Oslo el juliol de 2006. El 28 de gener de 2008, Nokia va anunciar que farien una oferta pública voluntària per adquirir Trolltech. El cost total per Nokia va ser d'aproximadament 104 milions d'euros. El 5 de juny de 2008 es va aprovar l'oferta de Nokia per comprar totes les accions de Trolltech. El 30 de setembre de 2008, Trolltech va canviar el nom a Qt Software, i Qtopia va reanomenar-se com a Qt Extended. L'11 d'agost de 2009, el nom de la companyia es va canviar a Qt Development Frameworks.
Nokia va vendre el negoci de llicències comercials de Qt a Digia el març de 2011. El setembre de 2012, tota la resta de Qt es va transferir a Digia. El setembre de 2014, Digia Plc. va anunciar que formava la "The Qt Company", una subsidiària en propietat total, per impulsar el desenvolupament i l'expansió al mercat de Qt. El maig de 2016, The Qt Company va anunciar la seva separació de Digia Plc. i va començar a vendre accions a la borsa NASDAQ de Hèlsinki com a QTCOM.

## Referències

* 1 2 «Office Locations». [Consulta: 10 juny 2016].
* ↑ «Nokia to acquire Trolltech to accelerate software strategy», 28-01-2008. [Consulta: 28 gener 2008].
* ↑ «Nokia ostaa norjalaisen ohjelmistoyrityksen» (en finès), 28-01-2008. [Consulta: 28 gener 2008].
* ↑ «New name, new domain announced for Qt Development Frameworks», 11-08-2009. Arxivat de l'original el 22 de febrer 2012. [Consulta: 18 agost 2009].
* ↑ Lawton, Christopher. «Nokia to Sell Qt Business». Wall Street Journal, 07-03-2011.
* ↑ «About Digia, Qt». Arxivat de l'original el 2013-05-30. [Consulta: 19 juny 2016].
* ↑ «Digia Announces The Qt Company, Launches a Unified Website and Unleashes a €20 Indie Mobile Monthly Subscription Plan», 16-09-2014. Arxivat de l'original el 8 d’agost 2016. [Consulta: 10 juny 2016].
* ↑ «NASDAQ Helsinki Welcomes Qt Group Plc», 04-05-2016. Arxivat de l'original el 4 de juny 2016. [Consulta: 10 juny 2016].

## Enllaços externs

* Lloc web de Trolltech